เพชร โอสถานุเคราะห์

เพชร โอสถานุเคราะห์ เป็นนักร้อง นักดนตรีชาวไทย มีผลงานที่เป็นที่รู้จักในเพลง "เพียงชายคนนี้ (ไม่ใช่ผู้วิเศษ)" อดีตรองประธานกรรมการ อดีตประธานเจ้าหน้าที่บริหารของบริษัท โอสถสภา จำกัด (มหาชน) และอดีตอธิการบดีมหาวิทยาลัยกรุงเทพ

 ประวัติ 
เพชร โอสถานุเคราะห์ เกิดวันที่ 21 สิงหาคม พ.ศ. 2497 ที่จังหวัดพระนคร เป็นบุตรชายของ ร้อยตำรวจเอกสุรัตน์ โอสถานุเคราะห์ ผู้ก่อตั้งมหาวิทยาลัยกรุงเทพ และปองทิพย์ โอสถานุเคราะห์ (สกุลเดิม เธียรประสิทธิ์) ซึ่งปองทิพย์เป็นพี่สาวของสปัน เธียรประสิทธิ์ อดีตภรรยาของชรินทร์ นันทนาคร ด้านชีวิตครอบครัวสมรสกับ นฤมล โอสถานุเคราะห์ ที่ปรึกษาอธิการบดีด้านการคลังและกลยุทธ์องค์กร มหาวิทยาลัยกรุงเทพ มีบุตรชาย 2 คน คือ ภูรี และภูรัตน์ โอสถานุเคราะห์ อธิการบดีมหาวิทยาลัยกรุงเทพ คนปัจจุบัน

เพชรเริ่มเรียนที่โรงเรียนสมประสงค์จนถึง ป.3 จากนั้นย้ายไปเรียนต่อที่โรงเรียนพิพัฒนา จนถึงชั้น ม.4 จึงย้ายไปเรียนต่อชั้นมัธยมปลายที่ Teaneck High School ในรัฐนิวเจอร์ซีย์ สหรัฐอเมริกา จากนั้นกลับมาเรียนต่อที่มหาวิทยาลัยกรุงเทพเป็นเวลา 2 ปี แล้วจึงกลับไปเรียนต่อจนจบปริญญาตรีทางด้านบริหารธุรกิจ สาขาการตลาดที่ มหาวิทยาลัยเซาเทิร์นอิลลินอยส์ และกลับมาทำงานโฆษณา ก่อนออกผลงานเพลง แล้วหันไปทำงานนิตยสารสำหรับผู้หญิง จากนั้นก็ขยายไปทำงานด้านรายการโทรทัศน์ คือ รายการผู้หญิงวันนี้ และเคยแต่งเพลง หมื่นฟาเรนไฮต์ ให้กับวงไมโคร

 งานเพลง 
เพชรมีผลงานอัลบั้มแรกชุด ธรรมดา...มันเป็นเรื่องธรรมดา มีเพลงดังอย่าง 'เพียงชายคนนี้ (ไม่ใช่ผู้วิเศษ)' ในปี พ.ศ. 2530 และกลับมาออกผลงานเพลงอีกครั้งในปี พ.ศ. 2550 โดยออกผลงานอัลบั้มที่ 2 Let's Talk About Love ที่ได้ผู้กำกับมิวสิกวิดีโออย่าง เป็นเอก รัตนเรือง, วิศิษฎ์ ศาสนเที่ยง, อภิชาติพงษ์ วีระเศรษฐกุล มาร่วมทำ โดยมิวสิกวิดีโอแต่ละชิ้นมีงบประมาณราว 20,000 ถึง 1 ล้านบาท และในปี พ.ศ. 2551 ได้นำผลงานชุดแรกไปรีมาสเตอร์ที่ประเทศอังกฤษ และนำกลับมาวางจำหน่ายใหม่

 งานด้านอื่น 
 อธิการบดีมหาวิทยาลัยกรุงเทพ
 อาจารย์และกรรมการสภามหาวิทยาลัยกรุงเทพ
 ประธานกรรมการ บริษัท ชิเซโด้ (ประเทศไทย) จำกัด 
 ประธานกรรมการ บริษัท ฮาคูโฮโด (กรุงเทพฯ) จำกัด 
 รองประธานกรรมการ บริษัท โอสถสภา จำกัด (มหาชน)

 เสียชีวิต 
แม้ว่าเพชรมีโรคประจำตัวคือเบาหวาน และภาวะเหล็กเกิน แต่ก็ยังทำงานในแวดวงการศึกษาและศิลปะมาโดยตลอด จนกระทั่งเสียชีวิตเมื่อช่วงเช้าของวันที่ 14 สิงหาคม พ.ศ. 2566 ในลักษณะของการนอนหลับปกติที่บ้านพักของตนย่านถนนสุขุมวิท สิริอายุ 68 ปี

 ผลงานเพลง 
 ธรรมดา...มันเป็นเรื่องธรรมดา (พ.ศ. 2530) 
  ธรรมดา...มันเป็นเรื่องธรรมดา 
  เพียงชายคนนี้ (ไม่ใช่ผู้วิเศษ)
  ดิ้นกันมั้ยลุง 
  คนช่างฝัน 
  ตื่นเถอะ
  มนตรา
  ลองรักไหม (แม่หน้ามน)  
  รักเธอแต่เธอไม่รู้ 
  รถด่วน  
  ผู้หญิง ผู้หญิง ผู้หญิง

 วางจำหน่ายใหม่ในปี พ.ศ. 2551
 จีเอ็มเอ็ม แกรมมี่ นำมารีมาสเตอร์ใหม่ในปี พ.ศ. 2558

 Let's Talk About Love (พ.ศ. 2550) 
 Let's Talk About Love
 คืนแห่งความรัก (Night Of Love)
 ไอ้เชยที่บางกอก (Man In Bangkok)
 หัวใจดื้อ (Stubborn)
 มาเติมความรัก (Fill Me)
 ไม่มีใครนอกจากฉัน (No One)
 เพราะฉันและเธอ (Because)
 อุ้ม (Carry) 
 I Still Love You So
 มากับฉันซิ (Come With Me)
 หนังรัก (Flashback Love)

 ซิงเกิล 
 เราเป็นคนไทย (พ.ศ. 2553)
 สันติภาพอยู่ไหน? (พ.ศ. 2553)
 ในคืนนี้ (เพลงประกอบภาพยนตร์ อินทรีแดง) (พ.ศ. 2553)

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ประจำปี ๒๕๕๔, เล่ม ๑๒๘ ตอนที่ ๒๔ ข หน้า ๑๐๐, ๒ ธันวาคม ๒๕๕๔
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์, เล่ม ๑๐๙ ตอนที่ ๗๖ ง ฉบับพิเศษ หน้า ๓๕, ๑๐ มิถุนายน ๒๕๓๕

 ดูเพิ่ม 
 โอสถสภา
 มหาวิทยาลัยกรุงเทพ

 อ้างอิง 

 แหล่งข้อมูลอื่น 



หมวดหมู่:นักธุรกิจชาวไทย
หมวดหมู่:มหาเศรษฐีชาวไทย
หมวดหมู่:นักร้องชายชาวไทย
หมวดหมู่:นักร้องป็อปไทย
หมวดหมู่:นักดนตรีชาวไทย
หมวดหมู่:นักร้องนักแต่งเพลงชาวไทย
หมวดหมู่:พิธีกรชาวไทย
หมวดหมู่:บุคคลจากกรุงเทพมหานคร
หมวดหมู่:บุคคลจากคณะบริหารธุรกิจ มหาวิทยาลัยกรุงเทพ
หมวดหมู่:อธิการบดีมหาวิทยาลัยกรุงเทพ
หมวดหมู่:ชาวไทยเชื้อสายจีน
หมวดหมู่:สกุลโอสถานุเคราะห์
หมวดหมู่:ศิลปินสังกัดจีเอ็มเอ็ม มิวสิค
หมวดหมู่:ศิลปินที่เป็นแนวร่วมกปปส.
หมวดหมู่:เสียชีวิตจากภาวะหัวใจล้มเหลว